Mestna občina Kranj obvešča, da je Zavod RS za zaposlovanje  (v nadaljevanju Zavod) 23. 11. 2021 na spletni strani Zavoda <https://www.ess.gov.si/obvestila/obvestilo/javno-povabilo-za-izbor-programov-javnih-del-za-leto-2022> objavil Javno povabilo za izbor programov javnih del za leto 2022.

Priporočamo vam, da vašo ponudbo in Obrazec št. 2 – Izjavo naročnika Programa javnega dela za leto 2022 čim prej pripravite in jo posredujete na e naslov mok@kranj.si in barbara.ciric@kranj.si , da jo evidentiramo in pripravimo gradivo za obravnavo na Komisiji za zaposlovanje.

Oddaja popolnih ponudb za javna dela na Zavod bo tokrat potekala izključno elektronsko. Na portalu za delodajalce Zavoda pa je omogočeno že predhodno izpolnjevanje obrazcev ponudbe, ki nam jih tako v PDF obliki posredujte skupaj z Izjavo naročnika.

Predlagamo vam, da zaradi hitrejšega poteka dela, ki ga javno povabilo vsekakor zahteva, izpolnite na Obrazcih št. 2 Izjava naročnika tudi rubrike, ki se nanašajo na naročnika in zastopnika občine, in sicer:

Naziv naročnika: Mestna občina Kranj, zakoniti zastopnik: Matjaž Rakovec, župan.

Matična številka Mestne občine Kranj je 5874653000.

Sredstva za javna dela v proračunu Mestne občine Kranj za leto 2022 ostajajo na enaki ravni kot za leto 2021.  Občinski delež kritja plače za udeležence javnih del pa se za leto 2022 povečuje, tako da znaša 50 % oz. pod določenimi pogoji 25 % ali 5 %. Tako predlagamo, da ste racionalni pri vključitvi števila udeležencev v posredovane programe javnih del. Glede na letošnje leto se število udeležencev praviloma ne bo povečevalo.

Da bo Mestna občina Kranj v letu 2022 sofinancirala zaposlitev čim večjega števila udeležencev javnih del bo sofinancirala le stroške razlike plač za udeležence v celoti (prva alineja pod navedbo sofinanciranja na Obrazcu št. 2 Izjava naročnika).

Vaše ponudbe za prvo obravnavo na zavodu pričakujemo čimprej, najkasneje pa do vključno ponedeljka, 29. 11. 2021. Komisija za zaposlovanje Mestne občine Kranj bo imela sejo 2. 12. 2021.

Po sprejemu predlaganih sklepov Komisije za zaposlovanje s strani župana vam bomo podpisan obrazec Izjava naročnika programov javnih del v PDF obliki poslali na e naslov, ki ga boste navedli v Ponudbi za izbor programa javnih del za leto 2022. Če bo komisija predlagala manjše število udeležencev od predlaganih pa vam bomo priložili tudi ustrezen obrazec z označenimi spremembami.

Podpisani obrazec Izjava naročnika programa javnega dela boste priložili vaši ponudbi, ki jo boste 7. 12. 2021 na Zavod lahko posredovali izključno v elektronski obliki.